b"\n_START_ARTICLE_\nSetge de Tiber\xc3\xadades\n_START_SECTION_\nLocalitzaci\xc3\xb3\n_START_PARAGRAPH_\nLa carretera de Darb al Hawarnah, constru\xc3\xafda pels romans, servia de via de comunicaci\xc3\xb3 principal entre el passos del Jord\xc3\xa0, Llac de Tiber\xc3\xadades i el Mar Mediterrani, a Sant Joan d'Acre.\n_START_SECTION_\nAntecedents\n_START_PARAGRAPH_\nGuiu de Lusignan va esdevenir rei de Jerusalem el 1186 pel dret al tron de la seva esposa Sibil\xc2\xb7la despr\xc3\xa9s de la mort del seu germ\xc3\xa0 Baldu\xc3\xad IV de Jerusalem. El Regne de Jerusalem estava pol\xc3\xadticament dividit en dues faccions: la facci\xc3\xb3 de la cort, amb el mateix Guiu, Sibil\xc2\xb7la i d'altres parents i aventurers nouvinguts al regne, com Reinald de Chatillon, aix\xc3\xad com Gerard de Ridefort, Gran Mestre dels Cavallers Templers i la facci\xc3\xb3 dels nobles liderada per Ramon III de Tr\xc3\xadpoli, el qual havia esdevingut regent durant la inf\xc3\xa0ncia de Baldu\xc3\xad IV i s'havia oposat a la successi\xc3\xb3 de Guiu al Tron de Jerusalem. Contrariat pel resultat, Ramon, en comptes de seguir les passes d'altres barons i cavallers dels regnes cristians, que van afanyar-se a acudir a Jerusalem a prestar obedi\xc3\xa8ncia al nou rei, va remuntar la Vall del Jord\xc3\xa0 en direcci\xc3\xb3 a Tiber\xc3\xadades. La situaci\xc3\xb3 entre Guiu i Ramon esdevingu\xc3\xa9 tan tensa que gaireb\xc3\xa9 va derivar en guerra oberta entre tots dos, de tal manera que Guiu va pretendre assetjar Tiber\xc3\xadades, una fortalesa que pertanyia a Ramon i que estava comandada per la seva esposa Eschiva de Bures. Finalment, la guerra es va evitar en \xc3\xbaltima inst\xc3\xa0ncia gr\xc3\xa0cies a la mediaci\xc3\xb3 del partidari de Ramon, Balian d'Ibelin._NEWLINE_Entretant, els estats musulmans que rodejaven els Estats croats s'havien ajuntat sota un mateix govern, gr\xc3\xa0cies a Salad\xc3\xad. Salad\xc3\xad havia estat nomenat visir d\xe2\x80\x99Egipte el 1169 i ben aviat va governar aquest territori com a sold\xc3\xa0. En 1174 va imposar el seu govern a Damasc, tot estenent la seva autoritat a Alep l'any 1176 i a Mossul, cap al 1183. Per b\xc3\xa9 que els croats liderats per Baldu\xc3\xad IV havien derrotat Salad\xc3\xad a la Batalla de Montgisard l'any 1177, l'escenari del 1180 esdevingu\xc3\xa9 una dif\xc3\xadcil treva per a tots dos b\xc3\xa0ndols, la qual va ser trencada per les incursions de Reinald de Chatillon sobre les caravanes dels musulmans que viatjaven a trav\xc3\xa9s de la Transjord\xc3\xa0nia. Per si no n'hi hagu\xc3\xa9s prou, Reinald va tamb\xc3\xa9 va amena\xc3\xa7ar d'atacar la ciutat de la Meca, a la Pen\xc3\xadnsula Ar\xc3\xa0biga._NEWLINE_Quan Guiu va ser coronat rei, Ramon va acordar una treva per separat amb Salad\xc3\xad i l'any 1187 va permetre el sult\xc3\xa0 enviar un ex\xc3\xa8rcit al nord del Regne de Jerusalem. Al mateix temps, una ambaixada que marxava de Jerusalem a Tr\xc3\xadpoli per tal de negociar un tractat entre Ramon i Guiu va ser atacada i ven\xc3\xa7uda en la Batalla de Cresson, l'1 de maig de 1187 per una petita for\xc3\xa7a musulmana sota el comandament d'Al-Afdal. Ramon, ven\xc3\xa7ut pels remordiments va afanyar-se a reconciliar-se amb Guiu, el qual va convocar totes les forces de l'ex\xc3\xa8rcit del regne i es va disposar a marxar cap al nord a trobar-se amb Salad\xc3\xad.\n_START_SECTION_\nSetge de Tiber\xc3\xadades\n_START_PARAGRAPH_\nSalad\xc3\xad, disposat a enganyar Guiu de Lusignan tot fent-lo despla\xc3\xa7ar-se lluny de les fonts de Seforis va encap\xc3\xa7alar personalment el setge de la fortalesa de Ramon III de Tr\xc3\xadpoli a Tiber\xc3\xadades el 2 de juliol mentre el gruix de l'ex\xc3\xa8rcit musulm\xc3\xa0 romania a Kafr Sabt. La guarnici\xc3\xb3 de Tiber\xc3\xadades va tractar de pagar Salad\xc3\xad perqu\xc3\xa8 aixequ\xc3\xa9s el setge, per\xc3\xb2 va rebutjar-ho argumentant que quan la gent s'adona que tenen un oponent al qual no \xc3\xa9s possible de comprar amb diners, esdevenen temerosos de perdre-ho tot a conseq\xc3\xbc\xc3\xa8ncia de la guerra i a llavors, en comptes de diners, t'ofereixen terra. Per\xc3\xb2 el servent nom\xc3\xa9s els ofereix, a canvi, l'espasa... Aquell mateix dia la fortalesa va caure._NEWLINE_Una torre va ser minada i aix\xc3\xad que hi va caure les tropes de Salad\xc3\xad van entrar tumultuosament a trav\xc3\xa9s de l'esquerda matant tots els resistents i prenent presoners. Esquiva, la muller de Ramon va resistir assetjada a la ciutadella._NEWLINE_Guiu de Lusignan i Ramon III de Tr\xc3\xadpoli es van trobar a Sant Joan d'Acre amb el gruix de l'ex\xc3\xa8rcit croat compost d'uns 1.200 cavallers, un major nombre encara d'efectius de cavalleria lleugera, probablement 10.000 soldats d\xe2\x80\x99infanteria refor\xc3\xa7ats per arquers de la flota mercantil italiana i un gran nombre de mercenaris (incloent-hi turc\xc3\xb2plotes, arquers mercenaris turcs a cavall) manllevats gr\xc3\xa0cies a la col\xc2\xb7laboraci\xc3\xb3 econ\xc3\xb2mica del rei Enric II d'Anglaterra. Tamb\xc3\xa9 hi acompanyava l'ex\xc3\xa8rcit croat la rel\xc3\xadquia de la Vera Creu transportada pel Bisbe d'Acre, el qual marxava en comptes del Bisbe de Jerusalem, el Patriarca Heracli, que estava malalt. Quan Salad\xc3\xad comen\xc3\xa7ava a minar l'estructura de la ciutadella va rebre la not\xc3\xadcia que Guiu estava despla\xc3\xa7ant l'ex\xc3\xa8rcit franc cap a l'est. Els croats havien empassat l'esquer._NEWLINE_La decisi\xc3\xb3 de Guiu de deixar la seguretat de les seves defenses s'esdevingu\xc3\xa9 a conseq\xc3\xbc\xc3\xa8ncia del consell de guerra celebrat pels croats la nit del 2 de juliol. D'acord amb informacions relatives al que s'havia tractat a la reuni\xc3\xb3 va haver-hi dos posicionaments contraris alimentats per enemistats personals irreconciliables entre els francs. Sembla que Ramon va argumentar que una marxa d'Acre cap a Tiber\xc3\xadades era exactament el que Salad\xc3\xad volia mentre que Seforis constitu\xc3\xafa una forta posici\xc3\xb3 defensiva per als croats. A m\xc3\xa9s, Guiu no havia de preocupar-se per Tiber\xc3\xadades, la qual tot i ser una possessi\xc3\xb3 personal de Ramon, ell tenia la ferma voluntat de sacrificar-la a canvi de la seguretat del Regne de Jerusalem. En resposta a aquest argument i a desgrat de la reconciliaci\xc3\xb3 Ramon va ser acusat de covardia per Gerard de Ridefort, desitj\xc3\xb3s d'espolsar-se la derrota a la batalla de Cresson i per Rainald, els quals van influir Guiu decisivament per tal d'atacar-hi immediatament._NEWLINE_Aix\xc3\xad, Guiu va ordenar l'ex\xc3\xa8rcit marxar contra Salad\xc3\xad a Tiber\xc3\xadades, exactament el que aquest havia calculat, que resultaria m\xc3\xa9s definitiu derrotar els croats en una sola batalla a camp obert que no assetjant les seves fortificacions, i aix\xc3\xad va ser a la batalla de Hattin el 4 de juliol. El 5 de juliol, despr\xc3\xa9s de la batalla, Salad\xc3\xad va rec\xc3\xb3rrer els deu quil\xc3\xb2metres que el separaven de Tiber\xc3\xadades i va assetjar la ciutadella guardada per la Comtessa Eschiva de Bures, que finalment va ser autoritzada a abandonar la fortalesa amb la seva fam\xc3\xadlia, seguidors i pertinences.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nA mitjans de setembre, Salad\xc3\xad havia pres Sant Joan d'Acre, Nablus, Jaffa (Joppa), Tor\xc3\xb3, Sid\xc3\xb3, Beirut i Ascal\xc3\xb3. Tir va salvar-se per la fortu\xc3\xafta arribada de Conrad de Montferrat. Jerusalem va ser defensada per la Reina Sibil\xc2\xb7la, el Patriarca Heracli i Balian d'Ibelin, els quals, al seu torn, van negociar la rendici\xc3\xb3 de la ciutat amb Salad\xc3\xad."